Fremover kan privatejede fjernbusser nøjes med at fragte passagererne 75 kilometer. Dermed kommer de f.eks. til at kunne køre mellem København og Næstved, Thisted og Hjørring samt Esbjerg og Odense.

Det er konsekvensen af en politisk aftale, som transportminister Ole Birk Olesen (LA) har indgået med Dansk Folkeparti. Den baner vejen for, at fjernbusserne vinder yderligere 600.000 passagerer årligt, viser beregninger fra ministeriet. Fjernbusserne havde ifølge ministeriets opgørelse godt 1,5 millioner passagerer sidste år.

Illustration: Incentive for Transportministeriet

Snupper en kvart million passagerer fra den kollektive trafik

Cirka halvdelen af passagervæksten, som den nye aftale genererer, bliver ny trafik. Men fjernbusserne kommer også til at stjæle godt 250.000 rejser fra de offentligt ejerede bus- og togselskaber, viser ministeriets prognose. Derimod henter busserne kun beskedne 29.000 passagerer fra bilerne.

I dag er kravene til fjernbusser en smule mere komplicerede. De siger, at busserne skal køre over mere end to af den kollektive transports takstområder eller uden for takstområdet Sjælland. I praksis betyder det, at langt hovedparten af vognmændenes ruter tager udgangspunkt i hovedstaden og kører til Fyn og Jylland.

Den samme pointe har Dansk Folkepartis transportordfører, Kim Christiansen, der kom med forslaget til det nye afstandskriterium. Han lægger vægt på, at der kan komme fjernbusser i andre egne af landet og er ikke bange for konsekvenserne for DSB.

»DSB har allerede voldsom konkurrence på København-Aarhus. Det ændrer denne aftale ikke på, og meget af den nye trafik vil foregå uden for DSB’s område,« siger han.

Transportministeriets kort med eksempler på mulige nye busruter i Danmark. Farverne markerer den offentlige transports takstområder. Illustration: Transportministeriet

Minister: København er favoriseret i dag

Ole Birk Olesen taler i sin pressemeddelelse om, at de nuværende regler »favoriserer kørsel til og fra København«.

»Med nye, sænkede afstandskrav kan der etableres flere rejser og rejser over kortere afstande. Forslaget vil dermed betyde, at flere passagerer kan tage fjernbussen – også i yderområderne,« siger han.

Til gengæld for de sænkede krav til afstanden skal de private busselskaber forpligte sig til at køre flere afgange på deres ruter. Fremover bliver der krav om mindst én daglig dobbelttur mindst fem gange om ugen. I dag er kravet 4 ugentlige afgange.

Kim Christiansen afviser at uddybe, hvordan aftalen med regeringen kom på plads, og det står ikke klart, om de øvrige partier har været indkaldt til forhandling, og hvordan de i givet fald stiller sig til forslaget.